**INFORMARE**

***privind evoluția datoriei publice în luna februarie 2023***

**Indicatorul datorie guvernamentală** calculat în conformitate cu metodologia Uniunii Europene, pe baza datelor preliminate, exprimat ca procent în PIB, **se situează la nivelul de 50,1% din PIB, la sfârșitul lunii februarie 2023.**

Conform metodologiei Uniunii Europene ponderea datoriei guvernamentale în PIB s-a calculat luând în considerare PIB-ul realizat în anul 2022[[1]](#footnote-1) comunicat de către INS[[2]](#footnote-2). Odată cu publicarea de către INS a PIB-ului pentru trimestrul I 2023, indicatorul ponderea datoriei guvernamentale în PIB urmează sa fie revizuit și se va republica pe site-ul Ministerului Finanțelor la secțiunea Datorie Publică – Statistici și prezentări.

La sfârșitul lunii februarie a.c., necesarul de finanțare pentru anul 2023 în sumă de cca. 160,0 miliarde lei (fără a lua în considerare instrumentele de cash management și titlurile de stat emise și scadente în cursul anului) a fost acoperit în proporție de 35,6%.

**Datoria guvernamentală brută la sfârșitul lunii februarie 2023,** calculată conform metodologiei UE, **include sumele disponibilizate pentru implementarea Planului Național de Redresare și Reziliență (PNRR) dar și datoria contractată pentru finanțarea deficitului bugetar aprobat pentru anul 2023.** Utilizarea componentei de împrumut din cadrul PNRR va avea impact pozitiv asupra cheltuielilor cu dobânda ce încorporează costul la care se împrumuta CE în acest scop și implicit asupra deficitului bugetar din anii următori.

Indicatorul ponderea datoriei guvernamentale ca procent în PIB prognozat **pentru sfârșitul anului 2023 este de 47,1 % din PIB[[3]](#footnote-3).**

**În vederea menținerii indicatorului datorie guvernamentala în PIB la un nivel sustenabil Guvernul are în vedere următoarele măsuri privind stimularea creșterii economice:**

- Cheltuielile pentru investiții publice pentru anul 2023, sunt estimate să ajungă la 7,2% din PIB. Investițiile publice sunt așteptate să aibă un impact pozitiv asupra potențialului de creștere al economiei, mai ales în condițiile unei perspective economice afectate de incertitudini generate de tensiunile geo-politice, creșterea prețurilor produselor energetice, blocajele pe lanțurile de aprovizionare, înăsprirea condițiilor financiare, etc. În plus, România va beneficia considerabil de pe urma mecanismelor de finanțare europene pe care le are la dispoziție. Astfel, în cadrul politicii de Coeziune 2021-2027, România are alocate fonduri europene în valoare de 31,35 mld. EUR, iar prin Mecanismul de redresare și reziliență, are un buget alocat de 27 mld. EUR din care 12,1 miliarde EUR[[4]](#footnote-4) sunt finanțări nerambursabile, iar 14,9 miliarde EUR reprezintă sprijin sub formă de împrumut. Implementarea PNRR, va presupune realizarea de reforme și investiții în domenii cheie ale economiei (infrastructură, educație, sănătate, agricultură, mediu și energie), care vor spori considerabil potențialul de creștere sustenabilă, sprijinind digitalizarea economiei și tranziția verde.

1. Conform metodologiei UE, PIB-ul se calculează luând în considerare suma PIB-urilor realizate în ultimele 4 trimestre [↑](#footnote-ref-1)
2. PIB realizat pentru anul 2022 conform Notificarii Fiscale – Aprilie 2023/ Conform comunicat EUROSTAT nr.47/21 aprilie 2023 [↑](#footnote-ref-2)
3. Proiectia de datorie pentru anul 2023 este estimată urmare Notificarii Fiscale din Aprilie 2023 [↑](#footnote-ref-3)
4. Valoarea a fost revizuită de la nivelul de 14,2 miliarde EURO de catre CE conform art.11(2) din Regulamentul UE (2021)/241 [↑](#footnote-ref-4)